Miljoene wag op Louis-hulleLouis Oosthuizen by die LIV-toernooi. (Foto: Eric Espada/Getty Images/AFP) Die spreekwoord lui mos iets soos: Daar wag ŉ pot goud aan die einde van die reënboog. Wat Louis Oosthuizen, Branden Grace, Charl Schwartzel en Hennie du Plessis betref, kan dit Sondagaand op die Doral-baan in Miami op hulle wag wanneer hulle in die halfeindronde van die LIV-gholfreeks se spantoernooi speel. Die Suid-Afrikaners, wat vir die Stingers-span speel, het Bryson DeChambeau se Crushers-span in die kwarteindronde uitgeskakel. Dit het gevolg nadat Oosthuizen op die 23ste putjie vir DeChambeau uitgestof het nadat die Amerikaner sy bal in die water geslaan het, Grace sy wedstryd teen Paul Casey op die 20ste putjie verloor het, maar Schwartzel en Hennie du Plessis ŉ oorwinning van 2 voor oor Anirban Lahiri en Charles Howell III behaal het. Die algehele prysgeld vir die LIV-toernooi se spantoernooi is ŉ ongelooflike 50 miljoen dollar (bykans R906 miljoen) met 16 miljoen dollar (R290 miljoen) wat op die wenspan wag. Die minste wat Oosthuizen-hulle kan wen, is 4 miljoen dollar (R72 miljoen). Die drie ander spanne wat deurgedring het, is Punch (Sergio Garcia), Aces (Dustin Johnson) en Smash (Brooks Koepka). * In die Amerikaanse PGA-reeks se Bermuda-kampioenskap wat op die Port Royal-baan beslis word, loop die Amerikaner Ben Griffin en die Ier Seamus Power saam voor op 195 houe (-18) ná die derde ronde. Hulle word gevolg deur Chun-An Yu van Korea en Aaron Baddeley van Australië op 197. Suid-Afrika se Erik van Rooyen (204, -9) is in die 28ste posisie, met MJ Daffue (208) en Garrick Higgo (210) verder terug. * Jordan Smith van Engeland loop op die Victoria-gholfbaan in Vilamoura op 191 houe (-22) met twee houe voor ná die derde ronde van die Portugese Meesters. Smith het tellings van 62, 67 en 62 in die eerste drie rondes aangeteken. Hy word op 193 houe (-20) gevolg deur Gavin Green van Maleisië, met Sebastian Heisele van Duitsland op 196 en sy landgenoot Hurly Long, Tapio Pulkannen van Finland, Kiradech Aphibarnat van Thailand en Engeland se Eddie Pepperell saam op 198. Suid-Afrika se Richard Sterne (205), Wilco Nienaber en Daniel van Tonder (albei op 206) maak ook hulle stemme dik. * By Pinnacle Point in Mosselbaai loop Combrinck Smit (208, -8) met een hou voor ná die derde ronde van die laaste Vodacom of Origins-toernooi nadat hy 67 houe in die derde ronde van dié toernooi in die Sonskynreeks aangeteken het. Smit word op 209 houe gevolg deur Malcolm Mitchell en Albert Venter met Ockie Strydom en Martin Rohwer albei op 211. Jake Redman en Jared Harvey is op 212.